Document ID: 32003R1739

Komisijas Regula (EK) Nr. 1739/2003
(2003. gada 30. septembris),
ar ko 2003./2004. tirdzniecības gadam samazina garantēto daudzumu saskaņā ar cukura nozares ražošanas kvotām un paredzēto maksimālo piegāžu pieprasījumus cukura rafinācijas uzņēmumos saskaņā ar preferenciāliem ievedumiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2001. gada 19. jūnija Regulu (EK) Nr. 1260/2001 par cukura tirgu kopīgo organizāciju [1], kurā grozījumi izdarīti ar Komisijas Regulu (EK) Nr. 680/2000 [2], un jo īpaši tās 10. panta 6. punktu un 39. panta 6. punktu,
tā kā:
(1) Regulas (EK) Nr. 1260/2001 10. panta 3. un 4. punkts nosaka, ka saskaņā ar ražošanas kvotām garantētie daudzumi jāsamazina līdz katra tirdzniecības gada 1. oktobrim, ja prognozes attiecīgajam gadam rāda, ka eksportējamais saldo (saņemot kompensāciju) pārsniedz saskaņā ar Līguma 300. panta 2. punktu noslēgtajā Lauksaimniecības nolīgumā noteikto maksimumu.
(2) Prognozes 2003./2004. tirdzniecības gadam paredz eksportējamo saldo, kas pārsniedz Lauksaimniecības nolīgumā noteikto maksimumu. Tādēļ jānosaka vispārējs garantētā daudzuma samazinājums un jāsadala to starp cukuru, izoglikozi un inulīna sīrupu, no vienas puses, un starp attiecīgajiem ražošanas reģioniem, no otras puses, izmantojot koeficientus, kas norādīti Regulas (EK) Nr. 1260/2001 10. panta 4. punktā.
(3) Saskaņā ar Regulas (EK) Nr. 1260/2001 10. panta 5. punktu katrai dalībvalstij tad jāsadala starpība, kas uz to attiecas, starp tās teritorijā esošajiem ražošanas uzņēmumiem, pamatojoties uz pastāvošo attiecību starp A un B kvotu attiecīgajam produktam un dalībvalsts pamatdaudzumu A un pamatdaudzumu B attiecībā uz šo produktu.
(4) Regulas (EK) Nr. 1260/2001 39. panta 5. punkts nosaka, ka garantētā daudzuma samazinājums ietver paredzamā maksimālā jēlcukura pieprasījumu samazinājumu Kopienas rafinācijas uzņēmumos attiecīgajam tirdzniecības gadam. Tādēļ jānosaka atbilstošs minēto pieprasījumu samazinājums, un tas jāsadala starp attiecīgajām dalībvalstīm.
(5) Jānosaka termiņi, kuru laikā dalībvalstīm jāpieņem samazinājumi, kas attiecas uz katru uzņēmumu to teritorijā.
(6) Cukura pārvaldības komiteja nav sniegusi atzinumu tās priekšsēdētāja noteiktajā termiņā,
IR PIEŅĒMUSI ŠO REGULU.
1. pants
1. Atbilstoši Regulas (EK) Nr. 1260/2001 10. panta 4. punktam garantētais daudzums 2003./2004. tirdzniecības gadam saskaņā ar ražošanas kvotām jāsamazina par 215513 tonnām, pielīdzinot tās baltajam cukuram.
2. Saskaņā ar I pielikumu 1. punktā minētais samazinājums jāsadala starp produktiem un reģioniem.
Pēc samazinājuma pamatdaudzumi, ko izmanto, lai sadalītu ražošanas kvotas ražošanas uzņēmumiem 2003./2004. tirdzniecības gadam, ir tādi, kā noteikts II pielikumā.
3. Dalībvalstis līdz 2003. gada 1. novembrim katram ražošanas uzņēmumam, kuram 2003./2004. tirdzniecības gadā ir piešķirtas ražošanas kvotas, izveido īpašu samazinājumu un saskaņā ar šo samazinājumu pielāgo tā A un B kvotu.
2. pants
1. Atbilstoši Regulas (EK) Nr. 1260/2001 39. panta 5. punktam paredzēto maksimālo piegāžu pieprasījumi Kopienas rafinācijas uzņēmumos 2003./2004. tirdzniecības gadam jāsamazina par 2691,5 tonnām, pielīdzinot tās baltajam cukuram.
2. Saskaņā ar III pielikumu 1. punktā minētais samazinājums jāsadala starp dalībvalstīm.
3. pants
Šī regula stājas spēkā tās publicēšanas dienā Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 30. septembrī

Labels: 7
3
17